Landskjörstórn og yfirkjörstjórn í Suðurkjördæmi funda eftir hádegi. Landskjörstjórn mun óska eftir skýrslu yfirkjörstjórnar í Norðvesturkjördæmi og yfirkjörstjórn taka afstöðu til endurtalningar í Suðurkjördæmi. Ákveðið var að telja aftur atkvæði í Norðvesturkjördæmi eftir ábendingar yfirkjörstjórnar.
Kristín Edwald, formaður Landskjörstjórnar segir uppákomuna í Norðvesturkjördæmi óheppilega og að framkvæmd kosninganna þurfi að vera hafin yfir allan vafa.
Kosningalögin eru alveg skýr. Það ber að innsigla kjörgögnin og hafi það ekki verið gert þá er það ekki í samræmi við kosningalög. Og hvaða áhrif gæti það haft á niðurstöður kosninganna? Það er ekki útséð um það. Nú þekki ég ekki aðstæður þarna, veit ekki hvernig gengið var frá gögnunum þannig að ég get ekki sagt neitt til um það á þessari stundu.
Hvað sem kemur út úr kæru Karls Gauta Hjaltasonar til lögreglu þá hefur niðurstaða þess máls engin áhrif á lögmæti kosninganna. Sú rannsókn mun eingöngu snúa að því hvort einhver lög hafi verið brotin og eftir atvikum hvort refsa beri fyrir það.
46. grein stjórnarskrárinnar kveður hins vegar skýrt á um að það er Alþingi sjálft sem sker úr hvort þingmenn þess séu löglega kosnir. Verði það niðurstaða þingsins að niðurstaða kosninganna standi þá er ekki loku fyrir það skotið að einhver láti reyna á þá ákvörðun þingsins fyrir dómstólum.
Endurtalningin í Norðvesturkjördæmi var gerð eftir að landskjörstjórn benti á hversu litlu munaði á atkvæðum.
Ekki er fordæmi fyrir því að niðurstaða alþingiskosninga sé dregin í efa. Samanburður hefur vaknað við ógildingu Hæstaréttar á stjórnlagaþingi vegna verulegra vankanta á framkvæmd kosninga, að mati réttarins. Stjórnlagaþing byggði hins vegar á lögum um stjórnlagaþing og önnur regla gildir um túlkun úrslita í alþingiskosningum en í öðrum kosningum, svo sem til sveitastjórnar og sérkosningum.